संस्कृत जगत च काव्यप्रकाश दे रचेता आचार्य मम्मट होरें “गुणपुक्त, दोशरैह्‌त ते कुतै-कुतै अलंकारें बिजन रचना”, गी काव्य गलाए दा ऐ। साहित्यदर्पणकार आचार्य विश्‍वनाथ ने काव्य बारै मम्मट दी इस परिभाशा दी आलोचना करदे होई आक्खेआ जे ओह् केह्‌ड़ी रचना होग जिस च छड़े गुण गै होङन के दोश बिल्कुल गै नेईं होङन कन्नै जेकर कोई रचना अलंकार बगैर बी काव्य खोआई सकदी ऐ तां फ्ही इ’यै जनेही परिभाशा देने दी लोड़ केह् ही। इं’यां इस परिभाशा गी गल्त ठर‌्हांदे होई विश्‍वनाथ होरें “रसभरोचे वाक्य़” गी काव्य दी संज्ञा दित्ती। इस परिभाशा कन्नै रलदी-मिलदी परिभाशा पण्डितराज जगन्नात होरें दित्ती। उन्दे मताबक ‘सन्हाकड़ा अर्थ देने आह्‌ला शब्द काव्य’ खोआने दा अधिकारी ऐ। इस च रस ते अलंकार दौनें दे चमत्कार उठी औन्दे न।